Новица Николић завршава своју пјесму "Чујете ли?" ријечима "За крст часни и слободу!" У чланку о Херцеговачком устанку се констатује да се ту ратовало "за крст часни и слободу златну". Учитељ Коста Лучић одржао је говор на скупу код манастира Подмалинско на Велику Госпојину 1898. године и споменуо је српске витезове који су за крст часни и слободу златну крв своју пролили и који су нам у аманет оставили да се по њиховом примјеру боримо против свакога онога, који би нам у те светиње наше дирнуо. Васојевићи су 7. децембра 1898. свечано прославили имендан свог ослободица од турске власти, књаза Николе Петровића, Никољдан. У чланку о том догађају се наводи да су то прославили онако како доликује потомцима славних предака, који су доста мученичке крви просули борећи се за Крст часни и слободу златну.